
  GODIŠNJI IZVJEŠTAJ  UZ KONSOLIDIRANE FINANCIJSKE IZVJEŠTAJE ZA   
       2025. GODINU

Osvrt na poslovanje i rezultate

 
Grupa je u 2025. godini  poslovala sa  gubitkom  u iznosu od 169.728, 42 eura.
Grupa je u 2025. godini ostvarila negativan poslovni rezultat, pri čemu su  vladajuće društvo Zaprešić d.o.o. ostvarilo dobit prije oporezivanja u iznosu od 75.852,47 eura, a ovisno društvo Vodoopskrba i odvodnja Zaprešić d.o.o. je poslovalo sa gubitkom u iznosu od 245.580,87 eura. Poslovni prihodi Grupe ostvareni su u 2025. godini   u iznosu od  18.957.882 eura, što je za 14% više u odnosu na prethodnu godinu, dok su poslovni rashodi ostvareni u iznosu od 19.377.747 eura, što je  za 17% više u odnosu na prethodnu  godinu. 

U 2025. godini ostvaren je gubitak  iz poslovne aktivnosti Grupe.

Financijski prihodi Grupe su za 8% manji  u odnosu na 2024. godinu, a financijski rashodi  su u porastu za 1% u odnosu na 2024. godinu.  Smanjenje financijskih prihoda je rezultat smanjenja  prihoda od kamata na prekonoćno oročavanje nenamjenskih depozita  u ovisnom Društvu .

U 2025. godini ostvarena dobit iz  financijskih aktivnosti Grupe.
 Zaposleni
Na dan 31.12.2025. u Grupi je bilo zaposleno ukupno 272 radnika od čega je 197 radnika bilo zaposleno u vladajućem društvu ZAPREŠIĆ, d.o.o., a u ovisnom društvu Vodoopskrba i odvodnja Zaprešić d.o.o. 75  radnika.

Usklađivanje sa zakonskim propisima  

         Zakon o kibernetičkoj sigurnosti (NN 14/24) nameće značajne obveze za  vladajuće i ovisno Društvo . 
Tako je vladajuće društvo ZAPREŠIĆ, d.o.o. prema kriterijima zakona kategoriziran u VAŽAN subjekt (NN 14/24).Uz kategorizaciju procijenjena  je NISKA razina kibernetičkih sigurnosnih rizika, te je subjekt dužan provesti OSNOVNU razinu mjera upravljanja (NN 135/24), što podrazumijeva primjenu pojačanih mjera zaštite informacijskih sustava i podataka.
Ovisno društvo VIO Zaprešić d.o.o. je prema kriterijima zakona kategoriziran u VAŽAN subjekt (NN 14/24), uz kategorizaciju procijenjena  je SREDNJA razina kibernetičkih sigurnosnih rizika, te je subjekt dužan provesti SREDNJU razinu mjera upravljanja (NN 135/24), što podrazumijeva primjenu pojačanih mjera zaštite informacijskih sustava i podataka.
Navedeno uključuje uspostavu odgovarajućih tehničkih i organizacijskih mjera, kontinuirano praćenje i upravljanje kibernetičkim rizicima te obvezu pravodobnog izvještavanja o sigurnosnim incidentima nadležnim tijelima. Primjena ovih zakonskih propisa  zahtijeva kontinuirano unaprjeđivanje i dodatna ulaganja u IT infrastrukturu zbog pojačanih mjera zaštite informacijskih i komunikacijskih sustava, edukaciju zaposlenika i razvoj sigurnosnih procedura s ciljem osiguranja pouzdanog i sigurnog poslovanja. Iako to predstavlja dodatno opterećenje za poslovanje, istovremeno doprinosi većoj otpornosti sustava i zaštiti ključnih podataka te osigurava pouzdanu i sigurnu isporuku vodnih usluga. Zaključno, iako navedene zakonske promjene predstavljaju značajan izazov u operativnom i financijskom smislu, one ujedno pružaju priliku za modernizaciju sustava, povećanje učinkovitosti i podizanje kvalitete vodnih usluga. Ključ uspješnog prilagođavanja leži u pravovremenom planiranju i kontinuiranom unaprjeđenju poslovnih procesa.

Ovisno društvo

Zakon o vodi za ljudsku potrošnju (NN 30/2023) člankom 33. obvezuje isporučitelje vode da svakom pojedinom potrošaču najmanje jednom godišnje dostavi propisane informacije koje se odnose na kontrolu, potrošnju i opskrbu vodom. Društvo je u 2025. godini udovoljilo navedenim propisima. 

Nacionalni akcijski plan smanjenja gubitaka vode (Odluka, lipanj 2024.), a 2025. godina je prva u kojoj se taj plan sustavno provodi, a dio je šire reforme vodnog sektora koju provodi Ministarstvo gospodarstva i održivog razvoja i Hrvatske vode. Tokom 2025. VIO Zaprešić d.o.o. pristupio je izradi Plana smanjenja gubitaka s ciljem smanjenja gubitaka vode, povećanja učinkovitosti poslovanja, te nadzora nad sustavom distribucije vode. 

Propisi sve više naglašavaju potrebu digitalnog vođenja evidencija, automatiziranog praćenja ključnih operativnih parametara te redovitog izvještavanja prema Hrvatskim vodama, Vijeću za vodne usluge i drugim nadležnim institucijama. U tom smislu,  ovisno Društvo je obvezno kontinuirano unapređivati informacijske sustave i osigurati pouzdano prikupljanje i obradu podataka.
Usklađivanje sa zakonskim propisima u području zaštite okoliša   

Vladajuće Društvo ZAPREŠIĆ, d.o.o. kontinuirano i intenzivno poduzima radnje s ciljem unaprjeđenja usluga i usklađenja poslovanja sa zakonskom regulativom u dijelu gospodarenja otpadom. Donošenjem Zakona o gospodarenju otpadom (NN 84/21) od 31.07.2021. godine u 2022. godini provedeno usklađivanje sa Zakonom u dijelu načina formiranja cijene obvezne minimalne javne usluge po pojedinom korisniku, dok je prijašnji Zakon definirao formiranje cijene po volumenu posude.
Od srpnja 2022. godine je počelo odlaganje otpada na novoj odlagališnoj plohi odlagališta Novi Dvori za čiju je izgradnju Grad Zaprešić ishodio građevinsku  i uporabnu dozvolu. 

Dozvolu za gospodarenje otpadom izdala je Zagrebačka županija  17.09.2024., u primjeni je do 17.09.2034. godine.

Sanacija  stare  odlagališne plohe koja je započela 2014. godine, traje i dalje, a obveznik sanacije je Grad Zaprešić. 

Ovisno društvo Vodoopskrba  i odvodnja  Zaprešić  d.o.o. također redovito vrši usklađivanje sa zakonskim propisima na području zaštite okoliša.

Statutarne promjene

Statutarnih promjena u  Grupi tijekom  2025. godine  nije bilo.

Značajni poslovni događaji nakon kraja poslovne godine
Od datuma bilance do datuma sastavljanja ovih financijskih izvještaja, upravi vladajućeg i ovisnog društva nije poznat niti jedan drugi značajan događaj vezan uz poslovanje  Grupe, a koji se sukladno HSFI-ma trebaju posebno istaknuti u ovim izvještajima.

Plan razvoja

Osnovnu odrednicu razvoja Grupe predstavlja kontinuitet restrukturiranja organizacijskih, tehničkih i ljudskih potencijala s ciljem proširenja usluga javne vodoopskrbe i odvodnje na uslužnom području, usluga komunalnih djelatnosti, poboljšanja efikasnosti i rezultata poslovanja kroz ulaganja u komunalnu infrastrukturu sukladno planovima i projektima jedinica lokalne samouprave, te kroz modernizaciju i usklađivanje s kriterijima EU. U tom smislu predviđa se daljnje poboljšanje tehničke opremljenosti kroz nabavu nove i moderne opreme, nastavak uvođenja novih tehnologija u obavljanju svih djelatnosti Grupe, kao i moguće proširenje djelatnosti Grupe.
Vladajuće Društvo

Sukladno zakonskim propisima i usklađivanju s kriterijima EU i u 2025. godini se radilo na unapređivanju sustava gospodarenja otpadom. 

Tijekom 2025. godine nastavljena je ugradnja podzemnih spremnika na području grada Zaprešića. Zaključno sa 31.12.2025. godine ZAPREŠIĆ d.o.o. je unaprijedio sustav gospodarenja otpadom sa 110 podzemnih spremnika na ukupno dvadeset dvije lokacije na području Grada.

Sa 01.04.2025. uveden je dodatni odvoz plastike na kompletnom području pružanja usluge. 

Proširenje i izgradnja novog dijela groblja,obavljala se kontinuirano tijekom 2025., radovi su financirani  sredstvima  proračuna Grada Zaprešića i Općine Brdovec. Ukupno će biti  izgrađeno  oko 2300 grobnih mjesta.

Prvi ukopi na novom dijelu groblja  započeli su  u siječnju 2026. godine.

Kontinuirano se obnavlja vozno – strojni park , vrše se kontinuirana ulaganje u informatički sustav te je  2025. godine nastavljeno je  implementacijom  nove verzije informatičkog programa MARIS. Sukladno Zakonu o kibernetičkoj sigurnosti (NN 14/24), započeto je provođenje  projekta o kibernetičkoj sigurnosti Društva.

Sva  nabavljena  oprema i vozila  financirana su vlastitim sredstvima   vladajućeg Društva Zaprešić d.o.o.

U tijeku  2025.godine proveden je natječaj za  nabavu autobusa na alternativni pogon, čime je vladajuće  Društvo   proširilo  svoju djelatnost. Izrađena je Analiza stanja i izračun potencijala za uspostavu komunalnog autobusnog prijevoza na području grada Zaprešića te Studija izvodljivosti implementacije komunalnog autobusnog sustava na području grada Zaprešića. Izrađen glavni projekt izgradnje električne punionice. Sukladno planu, potpisan je ugovor za isporuku autobusa s tvrtkom Wawa d.o.o. koji obuhvaća nabavu 4 SOLO niskopodna električna autobusa (model Karsan eAta12) i 3 MIDI niskopodna električna autobusa (model Karsan eAtak), s predviđenim rokom isporuke do 14.08.2026. godine. Usporedno s nabavom vozila, u travnju 2026. godine potpisan je Ugovor o dodjeli bespovratnih sredstava za projekte koji se financiraju iz Mehanizma za oporavak i otpornost (NPOO.C7.1.R1-I4.03.0002) za projekt izgradnje infrastrukture za punjenje električnih autobusa na području grada Zaprešića. Također je započeta izgradnja bazena za požarnu vodu s pripadajućim građevinskim (betonskim i armirano-betonskim) radovima kao dio šireg zahvata na infrastrukturi. Predviđa se da će cijela punionica biti izgrađena i puštena u rad najkasnije do kraja 2026. godine, kada se planira i službeni početak obavljanja djelatnosti javnog gradskog prijevoza.

U ljudskim potencijalima i nadalje će se voditi računa o poboljšanju kvalifikacijske strukture i stalnom poboljšanju stručnosti kadrova svih profila kroz specijalistička školovanja.

Ovisno Društvo

Osnovnu odrednicu razvoja ovisnog društva  Vodoopskrbe i odvodnje Zaprešić d.o.o. predstavlja kontinuitet restrukturiranja organizacijskih, tehničkih i ljudskih potencijala s ciljem proširenja usluga javne vodoopskrbe i odvodnje na cijelom distributivnom području, poboljšanja efikasnosti i rezultata poslovanja kroz ulaganja u vodno - komunalnu infrastrukturu, sukladno planovima i projektima jedinica lokalne samouprave. 

„Projekt poboljšanja vodno - komunalne infrastrukture aglomeracije Zaprešić“ je u najvećem dijelu završen. Projektom je obuhvaćena dogradnja sustava odvodnje i vodoopskrbe, dogradnja druge i treće faze uređaja za pročišćavanje otpadnih voda kao i zahvati na poboljšanju postojećih sustava.

Radovi  na izgradnji sustava vodoopskrbe i odvodnje u sklopu Projekta  su završeni  u potpunosti.
          

Radovi na uređaju za pročišćavanje otpadnih voda su i dalje  u zakašnjenju kojeg je uzrokovala problematika sa pregradnim zidom na biološkom bazenu, te je sanacija uvelike prolongirala početak pokusnog rada.  Uređaj je trenutno u pokusnom radu u trajanju od 6. mjeseci.

Izgradnja laboratorija za kontrolu kvalitete vode

Sukladno Zakonu o vodi za ljudsku potrošnju (NN 30/2023) Društvo je u 2024. godini pristupilo rekonstrukciji i opremanju internog laboratorija za ispitivanje vode namijenjene za ljudsku potrošnju, te udovoljavanju svih propisanih parametara. 

U sklopu vodocrpilišta Šibice, gdje je bio smješten i prijašnji interni laboratorij napravljeni su građevinski zahvati kako bi se udovoljilo propisima, nabavljena je sva potrebna oprema i početkom 2025. laboratorij za analizu vode za ljudsku potrošnju je stavljen u upotrebu.
Redovna izmjena vodomjera obavlja se kontinuirano sukladno Zakonu o mjeriteljstvu i pripadajućim propisima. Isporučitelj  vodnih  usluga je  dužan o svom trošku  izvršiti zamjenu vodomjera koje očitava, sukladno Zakonu i propisima.
Nabava opreme

Društvo kontinuirano ulaže u obnovu opreme potrebne za rad.
Izloženost rizicima

 Rizici  kojima će Grupa biti i nadalje izložena  u  2026.  godini  odnose  se  na  izloženosti cjenovnom  riziku radi rasta cijena energenata, cijene građevinskog materijala i usluga, kao i cijene  rada na tržištu. Grupa je izložena kreditnom riziku kroz naplatu potraživanja od kupaca kada su isti u financijskim poteškoćama. Rizik likvidnosti Društva ogleda se u nedostatku novčanih sredstava za podmirenje dospjelih obveza uslijed povećanih  nepredviđenih troškova poslovanja, pada količine prodanih usluga, kašnjenja u naplati potraživanja od kupaca, ali i krize likvidnosti gospodarstva države općenito.

Upravljanje ovim rizicima Grupa će provoditi kroz:

· stalne analize i upravljanje novčanim tokovima,  

· praćenje naplate potraživanja i poduzimanja mjera pravovremene naplate,

· praćenje prioriteta plana  tekućeg i investicijskog održavanja,

· pojačanu kontrolu trošenja sredstava predviđenih planom poslovanja.

 

U ovom trenutku ne može se predvidjeti daljnji razvoj financijske situacije u kojem će se Grupa zateći, obzirom na kontinuirani i nepredvidivi rast cijena materijala, energenata  i usluga,  te rast cijena rada na tržištu tijekom 2026. godine .

.

Privitak:  Konsolidirani financijski izvještaji za 2025.godinu


Zaprešić,  08.05. 2026. godine
                                                                                                                                                                                                    Direktor Društva:

                                                                                Domagoj Mikuš, mag.ing.aedif.
__________________________________________________________________________________

